Den Parlamentariske Forsamling Euronests beslutning om EU's flerårige finansielle ramme efter 2020 og udvikling af en model for Det Østlige Partnerskab plus

(2018/C 343/07)

DEN PARLAMENTARISKE FORSAMLING EURONEST,

— der henviser til akten om oprettelse af Den Parlamentariske Forsamling Euronest af 3. maj 2011,

— der henviser til de tre associeringsaftaler mellem EU og Georgien, Ukraine og Moldova, som har åbnet et kvalitativt nyt kapitel i de associerede landes forbindelser med EU, og som udgør et solidt grundlag for en gradvis udvikling af partnerskaber mellem dem,

— der henviser til den globale strategi for EU's udenrigs- og sikkerhedspolitik, der blev vedtaget i 2016, samt til statusrapporten om gennemførelsen heraf (gennemgås af Rådet for Udenrigsanliggender den 25. juni 2018) og til Europa-Parlamentets henstilling af 15. november 2017 til Rådet, Kommissionen og EU-Udenrigstjenesten om Det Østlige Partnerskab forud for topmødet i november 2017,

— der henviser til meddelelserne fra Kommissionen og Tjenesten for Unionens Optræden Udadtil (EU-Udenrigstjenesten) om den europæiske naboskabspolitik (ENP) og til Rådet for Udenrigsanliggenders konklusioner om den europæiske naboskabspolitik og Det Østlige Partnerskab,

— der henviser til den fælles erklæring fra parlamenterne i Georgien, Moldova og Ukraine, det fælles kommuniké fra formændene for udvalgene om den europæiske integration af parlamenterne i Georgien, Moldova og Ukraine og den fælles Kiev-erklæring fra formændene for parlamenterne i Georgien, Moldova og Ukraine med henblik på oprettelse af en interparlamentarisk forsamling:

A. der henviser til, at EU's bistand er af afgørende betydning for, at de associerede partnere kan gennemføre deres ambitiøse reformdagsorden i overensstemmelse med de respektive associeringsaftaler;

B. der henviser til, at EU's massive finansielle og tekniske bistand til de associerede lande har bidraget til at opbygge demokratiske institutioner, sikre retsstatsprincippet og respekt for menneskerettighederne, udvikle markedsøkonomi og et konkurrencepræget erhvervsmiljø, bringe sektorpolitikkerne i overensstemmelse med de europæiske standarder og udvikle stærke politiske og økonomiske forbindelser med EU;

C. der henviser til, at EU i betragtning af sin vedvarende tiltrækningskraft — som anført i den globale strategi for EU's udenrigs- og sikkerhedspolitik — skal fortsætte med at fungere som et tyngdepunkt for de associerede lande;

D. der henviser til, at de associerede landes uafhængighed, suverænitet og territoriale integritet er truet af uløste regionale konflikter, som Rusland har fremkaldt;

E. der henviser til, at Ruslands aggressive politik over for de associerede lande, der navnlig tager form af angreb, besættelse, annektering samt finansiering og bevæbning af separatister, udgør en trussel mod sikkerheden, stabiliteten og udviklingen i de associerede lande og på hele det europæiske kontinent;

1. opfordrer til en fælles indsats for fredelig bilæggelse af de langvarige konflikter i de associerede lande gennem inddragelse af større internationale organisationer som FN, OSCE og Europarådet;

2. fordømmer de krænkelser af menneskerettighederne og af de grundlæggende frihedsrettigheder på de associerede landes besatte områder, som Rusland har begået;

3. fastholder sin stærke støtte til de østlige partnerskabslandes suverænitet og territoriale integritet inden for deres internationalt anerkendte grænser;

4. understreger behovet for hurtig moralsk støtte samt juridisk og finansiel støtte til de associerede lande med henblik på løsning af situationen vedrørende internt fordrevne personer;

5. opfordrer til eventuel styrkelse af dialogen om sikkerhed mellem EU og de østlige partnere og til samarbejde inden for den fælles sikkerheds- og forsvarspolitik;

6. glæder sig over de 20 konkrete mål for 2020 og de vigtigste prioriterede områder, herunder: økonomisk udvikling og markedsmuligheder, styrkelse af institutioner og god regeringsførelse, konnektivitet, energieffektivitet, miljø og klimaændringer samt mobilitet og mellemfolkelige kontakter;

7. glæder sig over den videre udvikling af konceptet »Det Østlige Partnerskab+«, som er baseret på en styrkelse af den sektorspecifikke integration mellem EU og de østlige partnere;

8. støtter udsigten til Georgiens, Moldovas og Ukraines tilknytning til Schengenområdet og deres integration i EU's toldunion, energiunionen og det digitale indre marked;

9. mener, at den nye flerårige finansielle ramme udtrykkeligt bør afspejle den strategiske prioritering, der går ud på at støtte de østeuropæiske partnerlande på deres vej mod EU-integration, og at den særlige status, der kendetegner de europæiske lande, der grænser op til EU, er en afgørende faktor, som skal anerkendes i den flerårige finansielle ramme;

10. mener, at sammenlægningen af det traditionelle europæiske naboskabsinstrument (ENI) med andre finansieringsinstrumenter til brug for forskellige regioner ville sende et politisk forkert og skadeligt signal til andre lande, især de associerede partnere, og ville blive fortolket som et tegn på reduceret politisk interesse for EU's deltagelse i det østlige partnerskab;

11. opfordrer indtrængende til at fastholde principperne om differentiering og »mere for mere« for at tilskynde til reformindsatser hos partnerne, idet det bemærkes, at en sammenlægning af alle eksterne instrumenter til ét kan udfordre den resultatbaserede tilgang og flytte fokus fra lande, der opnår bedre resultater, til lande, der har mere akutte udfordringer;